b'\n_START_ARTICLE_\nKaDee Strickland\n_START_SECTION_\nNuoruus\n_START_PARAGRAPH_\nKaDee Strickland syntyi Blackshearin kaupungissa Georgiassa. H\xc3\xa4nen virallinen nimens\xc3\xa4 on Katherine Dee Strickland, mutta h\xc3\xa4nt\xc3\xa4 alettiin kutsua KaDeeksi. H\xc3\xa4nen \xc3\xa4itins\xc3\xa4 Susan ty\xc3\xb6skenteli sairaanhoitajana ja is\xc3\xa4 Dee jalkapallovalmentajana ja rehtorina. Strickland kasvoi Pattersonissa Georgiassa._NEWLINE_Strickland aloitti n\xc3\xa4yttelemisen lukioaikoinaan. Lukion j\xc3\xa4lkeen h\xc3\xa4n alkoi opiskella n\xc3\xa4yttelemist\xc3\xa4 University of Arts -yliopistossa Philadelphiassa. Valmistuttuaan h\xc3\xa4n jatkoi opintojaan New Yorkissa ja muutti sitten Los Angelesiin.\n_START_SECTION_\nUra\n_START_PARAGRAPH_\nStrickland sai pienen roolin elokuvasta Kuudes aisti vuonna 1999. H\xc3\xa4n ty\xc3\xb6skenteli tuolloin avustajana casting-tilaisuuksissa, ja elokuvan ohjaaja M. Night Shyamalan vakuuttui h\xc3\xa4nest\xc3\xa4 kuultuaan h\xc3\xa4nen lukevan vuorosanoja koe-esiintymiseen tulleille n\xc3\xa4yttelij\xc3\xb6ille. Samana vuonna Strickland sai sivuosan elokuvasta Vuosi nuoruudestani ja esiintyi n\xc3\xa4ytelm\xc3\xa4ss\xc3\xa4 A Requiem for Things Past._NEWLINE_Vuonna 2003 Strickland esiintyi romanttisissa komedioissa Sinua parempaa ja Jotain annettavaa. Seuraavana vuonna h\xc3\xa4n sai ensimm\xc3\xa4isen p\xc3\xa4\xc3\xa4osaroolinsa elokuvasta Anacondas: The Hunt for the Blood Orchid. H\xc3\xa4n sai lis\xc3\xa4\xc3\xa4 mainetta esiinnytty\xc3\xa4\xc3\xa4n kauhuelokuvassa Kauna. Elokuva perustuu japanilaiseen elokuvaan Ju-on: Grudge. Strickland sanoi kiinnostuneensa roolista, koska h\xc3\xa4n pit\xc3\xa4\xc3\xa4 itse japanilaisesta kulttuurista. _NEWLINE_Strickland on esitt\xc3\xa4nyt tohtori Charlotte Kingi\xc3\xa4 televisiosarjassa Rakkauden anatomia vuodesta 2007. H\xc3\xa4n on esiintynyt my\xc3\xb6s mm. elokuvissa American Gangster ja Stepfordin naiset. H\xc3\xa4n tuki k\xc3\xa4sikirjoittajien lakkoa vuosina 2007\xe2\x80\x932008.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nStrickland on naimisissa n\xc3\xa4yttelij\xc3\xa4 Jason Behrin kanssa. Pariskunta tapasi Kauna-elokuvan kuvauksissa ja meni naimisiin Ojaissa Kaliforniassa vuonna 2006. Strickland ja Behr ovat molemmat kiinnostuneita japanilaisesta kulttuurista.'